《云峰歌》
清代·戴亨

自古夏云多奇峰，奇峰乃在山之中。披襟临风向山坐，山峰云峰争插空。

初如群仙戏山麓，山中有石若琼玉。初平叱之欲成羊，崭然石上生头角。

鬼物狰狞杂遝来，飙轮火炬空中排。紫焰光，腾赤蛇，仙灵奄忽遭焚摧。

目眩心摇骇奇绝，淅淅凉飙起天末。怪形诡状须臾间，纷纷落落归澌灭。

我因述作云峰歌，云峰变幻亦何多。眼前荣悴速如此，古来万事复如何。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。